als_Latn dik_Latn sag_Latn
Parku Ritan ndodhet në afërsi të ambasadës shqiptare këtu në Pekin.
Në këtë park ne kalojmë mbasdite e fundjave shumë të bukura me familjen, me shqiptarë të tjerë, por edhe me miq kinez e të huaj.
Parku Ritan
Meqënëse ndodhet shumë afër ambasadës, është shumë i përshtatshëm për të kaluar kohën e lirë dhe për të shijuar bukuritë natyrore por në të njëjtën kohë dhe punën e palodhur të atyre që e kanë bërë kaq të bukur, kaq të përshtatshëm për t'u freskuar në stinën e verës, por dhe për të shijuar stinët e tjera të vitit të cilat gërshetohen me njëra tjetrën duke mos e ndjerë shumë ndryshimin në pejsazhin gjithmonë të blertë të këtij parku të mrekullueshëm, për të cilin gjithmonë kam dashur të shkruaj diçka, pasi gjithmonë më ka mrekulluar me bukuritë e tij.
Tempulli i këtij parku është një nga 5 tempujt më të famshëm të Pekinit i cili është ndërtuar që në vitin 1530, gjatë Dinastisë Ming (1368-1644) dhe Dinastisë Qing (1644-1911), ku Perandorët i faleshin Perëndisë së Diellit. Ndërtesat e lashta janë rrafshuar para vitit 1949, por në vitin 1951, qeveria filloi restaurimin e këtyre relikeve.
Parku Ritan, në vitin 1956 u hap për publikun dhe krahas sipërfaqes egzistuese u shtua edhe me një sipërfaqe prej 206.200 metra katrorë.
Ambjentet e reja të ndërtuara për t'i shërbyer sa më mirë banorëve të kësaj zone por edhe më gjerë, janë të shumta.
Është ndërtuar një park lojrash për fëmijët ku zërat e tyre gazmorë mbushin parkun si cicërima zogjsh. Të moshuarit mund të kalojnë orët e tyre të lira në mënyrë shumë të këndëshme dhe të kulturuar duke peshkuar, duke bërë ushtrime të ndryshme në veglat gjimnastikore të instaluara aty etj. Gjithashtu në park zhvillohen festivale të ndryshme muzikore, ngjitje në malet e improvizuara me vështirësi të niveleve të ndryshme, mund të shijosh bukurinë e liqenit që ka një sipërfaqe prej 4700 metrash katror, lulet shumëngjyrëshe, qytetarët që kërcejnë nën ritmin e muzikës si dhe shumë të tjerë që bëjnë taiji herët në mëngjes etj.
Falë kujdesit për ruajtjen e relikeve të vjetra të parkut si dhe punës së palodhur të atyre të cilët kujdesen çdo ditë për të, aty gjenden shumë pemë të vjetra, të llojeve të ndryshme, të cilat hijeshojnë, dhe freskojnë parkun.
Në parkun Ritan gjenden 44 pemë të lashta, ku sejcila prej tyre është mbi 1100 vjeçare. Këto pemë me degë të kryqëzuara që rriten gjithmonë në lartësi duken si nëntë dragonj dhe quhen "Jiulong Cypress", "9 pemët Dragonj".
Jiulong Cypress
Pjesë e Parkut Ritan është edhe Parku Yuxin i cili ka një sipërfaqe prej 3000 metrash katror. Duke ecur nëpër rrugëzat gjarpërushe të parkut mund të shohim pemë me trug të trashë deri në 1 metër, me degë të trasha dhe të kryqëzuara që duken si çadra që të mirëpresin nën hijet e tyre për të të freskuar në vapën e verës.
Pekini ka parqe pafund dhe sejcili prej tyre të mahnit me bukuritë që të ofron, por dashuria ime e ka emrin RITAN pasi aty shkoj më shpesh, kam kujtime të paharruara, më duket sikur e njohim mirë njëri tjetrin. Takohemi rregullisht që prej 13 vitesh dhe çdo ndryshim që ndodh aty më gëzon, më frymëzon e me zbavit.
Të gjitha këto më shtynë të shkruaj për Parkun Ritan që shtrihet madhështor pranë ambasadës tonë të bukur këtu në Pekin.
LINK:
Yi Wu, qyteti që nuk duhet lënë pa vizituar
Shkrim per viziten ne provincen Shandong
Parku Ritan, një nga parqet më të bukur në Pekin
Hebej
"Beijing Garden Expo"-Një park që nuk duhet lënë pa vizituar
als_Latn als_Latn szl_Latn als_Latn als_Latn als_Latn als_Latn als_Latn als_Latn als_Latn pag_Latn als_Latn als_Latn als_Latn eng_Latn als_Latn als_Latn als_Latn kmr_Latn als_Latn